b'\n_START_ARTICLE_\nKu Klux Klan\n_START_PARAGRAPH_\nKu Klux Klan (KKK) on Yhdysvalloissa toimiva poliittinen liike, joka koostuu joukosta itse\xc3\xa4\xc3\xa4n klaaneiksi kutsuvia salaseuroja ja j\xc3\xa4rjest\xc3\xb6j\xc3\xa4. N\xc3\xa4iden "klaanien" aatemaailma vaihtelee, mutta keskeisimm\xc3\xa4t aatteet ovat olleet valkoinen ylivalta, juutalaisvastaisuus, valkoinen rotutietoisuus, antikatolisuus (varsinkin 1920-luvulla), liittovaltion vastustaminen, homovastaisuus, antikommunismi ja maahanmuuton vastustaminen sek\xc3\xa4 siihen liittyv\xc3\xa4 syntyper\xc3\xa4isen amerikkalaisuuden korostaminen. Klaanien toimintatapoihin on kuulunut ajoittain terrori, v\xc3\xa4kivalta ja joukkovoiman osoitukset, jotka ovat kohdistuneet erityisesti Yhdysvaltojen mustaan v\xc3\xa4est\xc3\xb6nosaan ja muihin KKK:n vastustamiin v\xc3\xa4est\xc3\xb6ryhmiin, kuten juutalaisiin._NEWLINE_Ku Klux Klan perustettiin vuonna 1865 Yhdysvaltain sis\xc3\xa4llissodan ja orjuuden lakkauttamisen j\xc3\xa4lkimainingeissa. Liikkeen toiminta tukahdutettiin 1870-luvun alkupuolella. KKK perustettiin uudestaan vuonna 1915. Liikkeen kultakausi oli 1920-luvulla, jolloin joka seitsem\xc3\xa4s amerikkalainen oli sen j\xc3\xa4sen.Alkuper\xc3\xa4ist\xc3\xa4 Ku Klux Klania j\xc3\xa4ljittelevi\xc3\xa4 ryhmi\xc3\xa4 on yh\xc3\xa4 olemassa, mutta niiden j\xc3\xa4senm\xc3\xa4\xc3\xa4r\xc3\xa4 ja vaikutusvalta ovat nykyisin selv\xc3\xa4sti v\xc3\xa4h\xc3\xa4isemm\xc3\xa4t kuin liikkeen suuruudenajalla.\n_START_SECTION_\nJ\xc3\xa4rjest\xc3\xb6n hajoaminen\n_START_PARAGRAPH_\nEnsimm\xc3\xa4inen Klaani ei ollut koskaan keskusjohtoisesti organisoitu. Salaisena "n\xc3\xa4kym\xc3\xa4tt\xc3\xb6m\xc3\xa4n\xc3\xa4" ryhm\xc3\xa4n\xc3\xa4 sill\xc3\xa4 ei ollut j\xc3\xa4senlistaa, velkoja, sanomalehti\xc3\xa4, puheenjohtajaa, paikallisosastoja, paikallisia p\xc3\xa4\xc3\xa4llik\xc3\xb6it\xc3\xa4 eik\xc3\xa4 valtiollisia tai kansallisia toimihenkil\xc3\xb6it\xc3\xa4. J\xc3\xa4rjest\xc3\xb6n kannatus tuli sen maineesta, jota lis\xc3\xa4siv\xc3\xa4t n\xc3\xa4ytt\xc3\xa4v\xc3\xa4t valepuvut sek\xc3\xa4 villi ja uhkaava toiminta. J\xc3\xa4rjest\xc3\xb6n perustaminen ja toiminta oli spontaania. Historioitsija Elaine Frantz Parsons on kuvaillut j\xc3\xa4rjest\xc3\xb6\xc3\xa4 n\xc3\xa4in:_NEWLINE__NEWLINE_\xc2\xbbKu Klux Klan-naamion takaa paljastui kaoottinen ja kirjava joukko mustia vastustavia ryhmi\xc3\xa4, tyytym\xc3\xa4tt\xc3\xb6mi\xc3\xa4 k\xc3\xb6yhi\xc3\xa4 valkoisia maanviljelij\xc3\xb6it\xc3\xa4, sota-ajan sissijoukkoja, demokraattipoliitikkoja, laittomia viskin tislaajia, moraalin uudistajia, tylsistyneit\xc3\xa4 nuoria miehi\xc3\xa4, sadisteja, raiskaajia, kilpailua mustien kanssa pelk\xc3\xa4\xc3\xa4vi\xc3\xa4 valkoisia ty\xc3\xb6miehi\xc3\xa4, ty\xc3\xb6kurin tiukentamista yritt\xc3\xa4neit\xc3\xa4 ty\xc3\xb6nantajia, tavallisia varkaita, vuosikymmenien kaunoja kantavia naapureita, ja jopa muutamia vapautettuja orjia ja valkoisia republikaaneja, jotka olivat liittoutuneet valkoisten demokraattien kanssa tai halusivat ajaa Klaanissa omia rikollisia tavoitteitaan. Kaikkia n\xc3\xa4it\xc3\xa4, p\xc3\xa4\xc3\xa4asiassa valkoisia, etel\xc3\xa4valtiolaisia ja demokraatteja, yhdisti se, ett\xc3\xa4 he kutsuivat itse\xc3\xa4\xc3\xa4n tai heit\xc3\xa4 kutsuttiin klaanilaisiksi\xc2\xbb _NEWLINE_Kenraali Nathaniel Bedford Forrestin kansallisella organisaatiolla oli v\xc3\xa4h\xc3\xa4n hallintavaltaa paikallisiin ryhmiin, jotka olivat eritt\xc3\xa4in itsen\xc3\xa4isi\xc3\xa4. Er\xc3\xa4s klaanin toimihenkil\xc3\xb6 valittikin, ett\xc3\xa4 h\xc3\xa4nen oma "niin sanottu johtajuus oli puhtaasti muodollista. Minulla ei ole v\xc3\xa4h\xc3\xa4isint\xc3\xa4k\xc3\xa4\xc3\xa4n arvovaltaa holtittomiin nuoriin maalaispoikiin, jotka ovat toimeliaimmillaan y\xc3\xb6ratsastuksessa, ruoskimisessa ja niin edelleen... Kaikki, mik\xc3\xa4 oli vastoin alkuper\xc3\xa4ist\xc3\xa4 aikomusta ja Klanin perustusasiakirjaa..." Forrest m\xc3\xa4\xc3\xa4r\xc3\xa4si Klaanin hajotettavaksi 1869 ilmoittaen, ett\xc3\xa4 j\xc3\xa4rjest\xc3\xb6 oli "poikennut sen alkuper\xc3\xa4isist\xc3\xa4 kunniallisista ja is\xc3\xa4nmaallisista tarkoitusperist\xc3\xa4 tullen laittomaksi toimijaksi sen sijaan, ett\xc3\xa4 palvelisi yhteiskuntarauhaa". Koska kansallisen organisaatio k\xc3\xa4rsi vaikutusvaltansa puutteesta, t\xc3\xa4m\xc3\xa4 julistus oli l\xc3\xa4hinn\xc3\xa4 oire klaanin heikentymisest\xc3\xa4, eik\xc3\xa4 niink\xc3\xa4\xc3\xa4n heikentymisen aiheuttaja. Historioitsija Stanley Horn kirjoittaa, ett\xc3\xa4 "yleisesti ottaen klaanin loppu johtui l\xc3\xa4hinn\xc3\xa4 paikallisesti alkavasta, hitaasta ja lopullisesta hajaannuksesta kuin virallisesta ja ratkaisevasta hylk\xc3\xa4\xc3\xa4misest\xc3\xa4." Georgialainen toimittaja kirjoitti tammikuussa 1870, ett\xc3\xa4 "Todellinen v\xc3\xa4ite ei ole se, ett\xc3\xa4 Ku Klux olisi j\xc3\xa4rjest\xc3\xa4ytynyt ryhm\xc3\xa4 ammattirikollisia, vaan se, ett\xc3\xa4 rikoksia suorittavat miehet kutsuvat itse\xc3\xa4\xc3\xa4n nimell\xc3\xa4 Ku Klux."_NEWLINE_Monesti Klaania k\xc3\xa4ytettiin vain peitenimen\xc3\xa4 ep\xc3\xa4poliittisia rikoksia tehdess\xc3\xa4. Osavaltioiden tai paikallisten alueiden hallitukset hyvin harvoin toimivat j\xc3\xa4rjest\xc3\xb6\xc3\xa4 vastaan. Mustien lynkkaustapauksissa valkoisista koostuvat lakimiesoikeudet tuskin koskaan nostivat syytett\xc3\xa4 lynkkauksen tehneist\xc3\xa4 valkoisista. Vaikka syyte olisikin nostettu, valkoisista koostuvat tuomioistuimet j\xc3\xa4ttiv\xc3\xa4t monesti lynkkaajat tuomitsematta. Lis\xc3\xa4ksi monissa osavaltioissa pel\xc3\xa4ttiin, ett\xc3\xa4 mustan miliisin k\xc3\xa4ytt\xc3\xa4minen aiheuttaisi rotusodan. Kun republikaaninen Pohjois-Carolinan kuvern\xc3\xb6\xc3\xb6ri William Woods Holden komensi miliisin Klaania vastaan vuonna 1870, tuloksena oli tilanteen k\xc3\xa4rjistyminen, joka johti republikaanien enemmist\xc3\xb6n menetykseen osavaltion parlamentissa. Lopulta kriisi johti kuvern\xc3\xb6\xc3\xb6rin itsens\xc3\xa4 syytteeseen asettamiseen ja erottamiseen. T\xc3\xa4m\xc3\xa4 oli klaanille erinomainen tuen osoitus, olihan Holden my\xc3\xb6s "scalawag". _NEWLINE_Ajoittain j\xc3\xa4rjest\xc3\xa4ytyneet ryhm\xc3\xa4t onnistuivat onnistuneesti vastustamaan Klaania. Valkoiset Unionin armeijan veteraanit organisoivat Blountin piirikunnassa Alabamassa anti-Ku Kluxin, joka uhkasi kostotoimilla, jollei Klaani lopettaisi unionistien ruoskimisia ja mustien koulujen sek\xc3\xa4 kirkkojen polttamista. Toinen esimerkki Klaanin vastustamisesta oli se, kun aseistautuneet mustat partioivat Bennetsvillen kaduilla Etel\xc3\xa4-Carolinassa est\xc3\xa4\xc3\xa4kseen Klaanin hy\xc3\xb6kk\xc3\xa4ykset._NEWLINE_Oli my\xc3\xb6s olemassa kansallinen liike Ku Klux Klanin kaatamiseksi, vaikka monet kansallisen tason demokraatit kyseenalaistivat koko Klaanin olemassaolon ja pitiv\xc3\xa4t sit\xc3\xa4 vain hermostuneiden etel\xc3\xa4valtioiden republikaanikuvern\xc3\xb6\xc3\xb6rien kuvitelmana. Tammikuussa 1871 Pennsylvanian republikaaninen senaattori John Scott perusti komitean, joka otti todistajanlausunnot 52:lta Klaanin hy\xc3\xb6kk\xc3\xa4ysten silminn\xc3\xa4kij\xc3\xa4lt\xc3\xa4. Moni etel\xc3\xa4valtio oli jo sivuuttanut Ku Klux Klanin vastaisen lains\xc3\xa4\xc3\xa4d\xc3\xa4nn\xc3\xb6n ja helmikuussa etel\xc3\xa4valtioissa parjattu kongressiedustaja sek\xc3\xa4 Unionin armeijan entinen kenraali Benjamin Franklin Butler Massachusettsista ehdotti liittovaltiollista klaanin vastaista lakia. Lakiesitys k\xc3\xa4\xc3\xa4ntyi suosioon sen j\xc3\xa4lkeen, kun Etel\xc3\xa4-Carolinan kuvern\xc3\xb6\xc3\xb6ri pyysi liittovaltion joukoilta apua samaan aikaan, kun saapui raportteja yhteenotoista ja veril\xc3\xb6ylyst\xc3\xa4 Meridianissa, Mississippiss\xc3\xa4, jonka oikeustalolta musta valtion edustaja oli joutunut pakenemaan mets\xc3\xa4\xc3\xa4n. _NEWLINE_Vuonna 1871 presidentti Ulysses S. Grant allekirjoitti Ku Klux  Klan -lain (The Ku Klux Klan Act), jota k\xc3\xa4ytettiin yhdess\xc3\xa4 vuoden 1870 voimalain (1870 Force Act) kanssa panemaan t\xc3\xa4yt\xc3\xa4nt\xc3\xb6\xc3\xb6n Yhdysvaltain perustuslaissa kirjatut s\xc3\xa4\xc3\xa4d\xc3\xb6kset. Klaani-lain aikana liittovaltion joukkoja k\xc3\xa4ytettiin mieluummin kuin osavaltioiden miliisej\xc3\xa4. Samoin klaanilaiset vietiin tuomittavaksi liittovaltion tuomioistuimeen, joita hallitsivat p\xc3\xa4\xc3\xa4asiassa mustat. Klaanilaiset h\xc3\xa4vitettiin kaikista muistakin osista maata, vaikka klaani oli ollut taantuneena jo useita vuosia._NEWLINE_Syytt\xc3\xa4j\xc3\xa4n\xc3\xa4 toimi oikeusministeri Amos Tappan Ackerman. Hallitus toteutti Klaani-lakia noin vuosina 1871\xe2\x80\x9374, jolloin klaani h\xc3\xa4vitettiin lopullisesti. Joillakin alueilla toiminta, johon kuului uhkailu ja mustien \xc3\xa4\xc3\xa4nest\xc3\xa4jien surmat, jatkui paikallisesti erilaisina pienempin\xc3\xa4 j\xc3\xa4rjest\xc3\xb6in\xc3\xa4, kuten Valkoisena liigana (White League), Punapaitoina (Redshirts) sek\xc3\xa4 erilaisina sapeli- ja kiv\xc3\xa4\xc3\xa4riseuroina. Vaikka varsinainen Ku Klux Klaani ei ollut en\xc3\xa4\xc3\xa4 olemassa, oli se saavuttanut monet tavoitteistaan, kuten etel\xc3\xa4valtioiden mustien \xc3\xa4\xc3\xa4nioikeuden poistamisen._NEWLINE_Klaani-ilmi\xc3\xb6iden kitkeminen kuitenkin vei useita vuosia. P\xc3\xa4\xc3\xa4si\xc3\xa4issunnuntaina 1873 tapahtui Colfaxin veril\xc3\xb6yly, joka on verisin yksitt\xc3\xa4inen esimerkki rodullisesta v\xc3\xa4kivallasta j\xc3\xa4lleenrakennuksen aikana. Veril\xc3\xb6yly alkoi, kun mustat asukkaat tekiv\xc3\xa4t vastarintaa Klaania ja sen liittolaista Valkoista liigaa vastaan. Louisianan musta opettaja ja osavaltion kansanedustaja John G. Lewis kuvaili tilannetta: "He yrittiv\xc3\xa4t [aseellista itsepuolustusta] Colfaxissa. Tuloksena oli se, ett\xc3\xa4 auringon laskiessa illalla p\xc3\xa4\xc3\xa4si\xc3\xa4issunnuntaina vuonna 1873 maassa makasi 280 neekerin ruumiit"._NEWLINE_Vuonna 1882, useita vuosia ensimm\xc3\xa4isen Klaanin j\xc3\xa4lkeen, Yhdysvaltain korkein oikeus tuomitsi jutun Yhdysvallat v. Harris k\xc3\xa4sittelyss\xc3\xa4\xc3\xa4n, ettei Ku Klux Klan ole perustuslain vastainen todeten, koska kongressin valta ei oikeuta perustuslain 14. kohdan perusteella puuttumaan yksityisiin salaliittoihin. Kuitenkin voimalaki ja Klaani-laki ovat nousseet my\xc3\xb6hemmiss\xc3\xa4 oikeustaisteluissa esille muun muassa vuonna 1964, jolloin Ku Klux Klan murhasi kansalaisoikeusaktivistit James Chaneyn, Andrew Goodmanin ja Michael Schwernerin. Chaney oli musta ja Goodman sek\xc3\xa4 Schwerner olivat juutalaisia. Samoin lait ovat tulleet esille, kun Ku Klux Klan murhasi kansalaisoikeusaktivisti Viola Liuzzon. Lait nousivat esille my\xc3\xb6s viel\xc3\xa4 vuonna 1991 aborttiklinikoita koskevassa oikeusjutussa Bray v. Alexandria Women\'s Health Clinic, jossa todettiin 1994, ettei Klaani-lakia voida soveltaa aborttiklinikoiden saartojen lopettamiseen.\n_START_SECTION_\nToinen Ku Klux Klan\n_START_PARAGRAPH_\nNelj\xc3\xa4 ja puoli vuosikymment\xc3\xa4 alkuper\xc3\xa4isen Klaanin hajottamisen j\xc3\xa4lkeen rotujen v\xc3\xa4liset suhteet pysyiv\xc3\xa4t edelleen eritt\xc3\xa4in huonoina. Yleens\xc3\xa4 Amerikan rotujen v\xc3\xa4listen suhteiden synkin aika ajoitetaan juuri Klanin loppumisen j\xc3\xa4lkeiselle ajalle 1800-luvun lopulle ja 1900-luvun alkuun. Tuona aikana v\xc3\xa4kivaltaisuudet ja murhat olivat itse asiassa paljon yleisempi\xc3\xa4 kuin klaanin aikoina. Esimerkiksi Tuskogee Instituten mukaan 1890-luvulla lynkkausten m\xc3\xa4\xc3\xa4r\xc3\xa4 saavutti huippunsa.\n_START_SECTION_\nJ\xc3\xa4senyys\n_START_PARAGRAPH_\nMy\xc3\xb6hemmin historioitsijat ovat saaneet haltuunsa muutamien paikallisten ryhmien j\xc3\xa4senlistoja, joita he ovat vertailleet kaupunkien ja paikallisten alueiden luetteloihin luodakseen tilastoja j\xc3\xa4rjest\xc3\xb6n j\xc3\xa4senm\xc3\xa4\xc3\xa4r\xc3\xa4st\xc3\xa4. Suurten kaupunkien juutalaisomisteiset sanomalehdet suhtautuivat j\xc3\xa4rjest\xc3\xb6\xc3\xb6n vihamielisesti ja pitiv\xc3\xa4t yleens\xc3\xa4 klaanilaisia vain mit\xc3\xa4tt\xc3\xb6min\xc3\xa4 maanviljelij\xc3\xb6in\xc3\xa4. Seuraava tutkimus Indianasta osoittaa, ett\xc3\xa4 stereotypia oli v\xc3\xa4\xc3\xa4r\xc3\xa4:_NEWLINE__NEWLINE_\xc2\xbbIndianan klaanilaiset k\xc3\xa4sittiv\xc3\xa4t eri yhteiskunnan osat laajasti: he eiv\xc3\xa4t olleet vain yksinkertaisesti jaettavissa kaupunkilaisiin ja maalaisiin. Eiv\xc3\xa4tk\xc3\xa4 he my\xc3\xb6sk\xc3\xa4\xc3\xa4n olleet todenn\xc3\xa4k\xc3\xb6isemmin jostain tietyst\xc3\xa4 yhteiskuntaluokasta, kuten ty\xc3\xb6v\xc3\xa4est\xc3\xa4, keskiluokasta tai yl\xc3\xa4luokasta. Klaanilaiset olivat protestantteja, mutta heit\xc3\xa4 ei voida kuvailla edes erityisesti tai hallitsevasti fundamentalistisiksi. Todellisuudessa he kattoivat laajan kirjon eri uskonnollisista k\xc3\xa4sityksist\xc3\xa4 valkoisessa protestanttisessa yhteis\xc3\xb6ss\xc3\xa4 kattaen my\xc3\xb6s ne, jotka eiv\xc3\xa4t kuuluneet mihink\xc3\xa4\xc3\xa4n kirkkoon.\xc2\xbb _NEWLINE_Klan onnistui v\xc3\xa4rv\xc3\xa4yksess\xc3\xa4\xc3\xa4n hyvin, mutta liittymisten m\xc3\xa4\xc3\xa4r\xc3\xa4 k\xc3\xa4\xc3\xa4ntyi pian nopeasti. Silti edelleen miljoonia liittyi ja 1920-luvulla j\xc3\xa4senm\xc3\xa4\xc3\xa4r\xc3\xa4 saavutti huippunsa, kun 15 prosenttia j\xc3\xa4rjest\xc3\xb6n j\xc3\xa4seniksi kelpaavista Yhdysvaltojen valkoisista miehist\xc3\xa4 kuului j\xc3\xa4rjest\xc3\xb6\xc3\xb6n. Klaaneja perustettiin my\xc3\xb6s Kanadaan, jossa merkitt\xc3\xa4vin klaani oli Saskatchewanissa. T\xc3\xa4\xc3\xa4ll\xc3\xa4 klaani taisteli katolisia maahanmuuttajia vastaan. _NEWLINE_Klanin johto tavoitteli alkuper\xc3\xa4iselle Klanille poikkeuksellisesti rahallista hy\xc3\xb6ty\xc3\xa4. Siksi j\xc3\xa4rjest\xc3\xb6 liittyi aikanaan salaseurojen nousukauteen. Paikalliset organisaattorit v\xc3\xa4rv\xc3\xa4siv\xc3\xa4t useita satoja uusia j\xc3\xa4seni\xc3\xa4, jotka maksoivat j\xc3\xa4senmaksuja sek\xc3\xa4 ostivat KKK-asuja. Organisaattori piti puolet rahoista ja l\xc3\xa4hetti loput osavaltiollisille ja kansallisille virkailijoille. Kun v\xc3\xa4rv\xc3\xa4ys oli toteutettu alueella, j\xc3\xa4rjesti organisaattori alueella suuret Klan-tapahtumat, joissa poltettiin ristej\xc3\xa4 ja pidettiin mahdollisesti paikallinen Raamatun esittely paikalliselle protestanttipastorille. T\xc3\xa4m\xc3\xa4n j\xc3\xa4lkeen organisaattori l\xc3\xa4hti rahojen kanssa kaupungista. Paikalliset Klan-yhdistykset toimivat, kuten veljeskunnat ja salaseurat, silloin t\xc3\xa4ll\xc3\xb6in ansaiten rahaa puhujilla. Osavaltiollisilla tai alueellisilla virkailijoilla ei ollut juurikaan tai ollenkaan vaikutusvaltaa paikallisiin ryhmiin ja harvoin yrittiv\xc3\xa4t pakottaa paikallisia niit\xc3\xa4 poliittisiksi aktivistiryhmiksi.\n_START_SECTION_\nToiminta ja tavat\n_START_PARAGRAPH_\nToisen Ku Klux Klanin aatteellinen perusta oli Leo Frankin lynkkaukseen johtaneessa ilmapiiriss\xc3\xa4. Siksi uusi Klan oli antisemitistinen, antikommunistinen, antikatolinen ja maahanmuuton vastainen. Antikommunismi oli uusi aate, joka johtui maailman kaksinapaistumisesta. Ensimm\xc3\xa4isen Klanin aikaan Yhdysvalloissa ei viel\xc3\xa4 ollut mit\xc3\xa4\xc3\xa4n tietoa kommunismista saatikka Neuvostoliitosta. Klan siis omaksui antikommunismin saman ajan Euroopan alkavalta oikeistoradikaalilta liikehdinn\xc3\xa4lt\xc3\xa4. Antikatolisuus oli siten alkuper\xc3\xa4isen Klanin peruja, ett\xc3\xa4 Klan oli aina korostanut etel\xc3\xa4valtioiden protestanttisuutta. Ensimm\xc3\xa4inen Klan l\xc3\xa4hinn\xc3\xa4 vastusti maahanmuuttoa eli uudisasutusta pohjoisvaltioista etel\xc3\xa4valtioihin, muttei ottanut kantaa Yhdysvaltoihin suuntautuvaan maahanmuuttoon. Kuitenkin toisen Klanin aatteet tunnetaan paremmin ja samaistetaan yleens\xc3\xa4 kuuluviksi koko Ku Klux Klaniin._NEWLINE_Uusien aatteidensa takia Klan sai kannatusta l\xc3\xa4hinn\xc3\xa4 Keskil\xc3\xa4nness\xc3\xa4 eik\xc3\xa4 niink\xc3\xa4\xc3\xa4n etel\xc3\xa4valtioissa. Sen sijaan, ett\xc3\xa4 ensimm\xc3\xa4inen Klan syytti etel\xc3\xa4valtioiden k\xc3\xb6yhyyden johtuvan Yhdysvalloista eli pohjoisvaltioista, uusi Klan syytti joidenkin Euroopan radikaaliryhmien tapaan Yhdysvaltojen ongelmista vaikutusvaltaisia juutalaisia, joiden sanottiin k\xc3\xa4ytt\xc3\xa4v\xc3\xa4n mustia v\xc3\xa4lineen\xc3\xa4 valkoisia ja valkoisten kulttuuria vastaan. Ensimm\xc3\xa4inen Klan oli ollut l\xc3\xa4hinn\xc3\xa4 sis\xc3\xa4llissodan j\xc3\xa4lkeinen viimeinen keino taistella Unionia vastaan etel\xc3\xa4valtion oman demokratian ja itsen\xc3\xa4isyyden puolesta._NEWLINE_Toinen merkitt\xc3\xa4v\xc3\xa4 ero ensimm\xc3\xa4iseen Klaniin oli se, ett\xc3\xa4 alkuper\xc3\xa4inen nojasi ehdottomasti Demokraattiseen puolueeseen ja etel\xc3\xa4valtioihin, kun taas toinen Klan nojasi edelleen demokraatteihin, mutta yh\xc3\xa4 enemm\xc3\xa4n republikaaneihin. Ensimm\xc3\xa4isell\xc3\xa4 klaanilla sis\xc3\xa4llissodan h\xc3\xa4vinneen osapuolen edustajana ei ollut suurta vaikutusta politiikkaan tai poliitikkoihin, mutta toisella Klanilla oli eritt\xc3\xa4in merkitt\xc3\xa4v\xc3\xa4. Monet Yhdysvaltojen ja sen osavaltioiden my\xc3\xb6hemmist\xc3\xa4 korkea-arvoisista poliitikoista on kuulunut toiseen Klaniin. _NEWLINE_1920- ja 1930-luvuilla Klanista erosi radikaali alaj\xc3\xa4rjest\xc3\xb6 Musta legioona (Black Legion), jonka noin 20 000\xe2\x80\x9330 000 j\xc3\xa4sent\xc3\xa4 operoi mustiin univormuihin pukeutuneena pitkin Keskil\xc3\xa4ntt\xc3\xa4. Se oli Klanin v\xc3\xa4kivaltaisin ja h\xc3\xa4ik\xc3\xa4ilem\xc3\xa4tt\xc3\xb6min haara, joka kunnostautui erityisesti kommunistien ja sosialistien murhissa. _NEWLINE_Klanin ryhm\xc3\xa4t ottivat osaa lynkkauksiin. Klan lynkkasi ensimm\xc3\xa4isest\xc3\xa4 maailmansodasta palaavia mustia sotilaita niin nopeaan tahtiin, ett\xc3\xa4 monella lynkatulla oli viel\xc3\xa4 asepuku p\xc3\xa4\xc3\xa4ll\xc3\xa4. Klan muistutti, ett\xc3\xa4 mustien tuli kunnioittaa valkoisia "joiden maassa heille oli lupa asua". _NEWLINE_Ku Klux Klaniin yleens\xc3\xa4 samaistettavat rituaalit ja tavat ovat toisen Klanin keksint\xc3\xb6j\xc3\xa4 ja p\xc3\xa4\xc3\xa4asiassa Kansakunnan synty-elokuvan tuotetta. Legendaariset valkoiset kaavut ja huput ovat kyseisen elokuvan romantisoitua kuvitelmaa. Ensimm\xc3\xa4iselle Klanilla oli kyll\xc3\xa4kin huppu tai naamio p\xc3\xa4\xc3\xa4ss\xc3\xa4, muttei sellaista kaapua kuin nyky\xc3\xa4\xc3\xa4n KKK:n ajatellaan k\xc3\xa4ytt\xc3\xa4v\xc3\xa4n. Ilmeisesti rekvisiittana ensimm\xc3\xa4isell\xc3\xa4 Klanilla oli kyll\xc3\xa4kin p\xc3\xa4\xc3\xa4ll\xc3\xa4\xc3\xa4n valkoisia viittoja tai jonkintyylist\xc3\xa4 kaapua. Monesti ensimm\xc3\xa4isen Ku Klux Klanin j\xc3\xa4senill\xc3\xa4 oli Konfederaation armeijan asepuku tai etel\xc3\xa4valtiolaisen maanviljelij\xc3\xa4n asu. Mit\xc3\xa4\xc3\xa4n yhten\xc3\xa4ist\xc3\xa4 univormua ei ensimm\xc3\xa4isill\xc3\xa4 Klanilla siis ollut. Kuuluisa ristien polttaminen on ilmeisesti toisen Klanin perustajan metodistisaarnaaja William J. Simmonsin keksint\xc3\xb6. H\xc3\xa4n keksi t\xc3\xa4m\xc3\xa4n liikkeen kristillisyytt\xc3\xa4 pelottavalla tavalla korostavan tavan vuonna 1915. Kuitenkin jo keskiajalla skottiklaanit polttivat ristej\xc3\xa4 uhmatakseen vastustajiaan. Toinen Klan ilmeisesti omaksui paljon tapoja muinaisilta, erityisesti skotlantilaisilta salaseuroilta ja veljeskunnilta. Samoin kaikki salaseuratyyliset soihtukulkueet ja keh\xc3\xa4kokoukset ovat Kansakunnan synty -elokuvan keksint\xc3\xb6\xc3\xa4 ja toisen Klanin kehittelemi\xc3\xa4 sek\xc3\xa4 omaksumia.\n_START_SECTION_\nPoliittinen vaikutus\n_START_PARAGRAPH_\nToisen Ku Klux Klanin vaikutus oli eritt\xc3\xa4in suuri ja sen toiminta levitt\xc3\xa4ytyi  etel\xc3\xa4valtioista Keskil\xc3\xa4nteen ja pohjoisvaltioihin sek\xc3\xa4 Kanadaan. Huippukaudellaan, jolloin sen j\xc3\xa4senm\xc3\xa4\xc3\xa4r\xc3\xa4 ylitti nelj\xc3\xa4 miljoonaa, joidenkin suurten alueiden valkoisista miehist\xc3\xa4 20 prosenttia kuului Klaniin ja joillain alueilla jopa 40 prosenttia. Suurimmat j\xc3\xa4senm\xc3\xa4\xc3\xa4r\xc3\xa4t olivat Keskil\xc3\xa4nness\xc3\xa4. _NEWLINE_Ku Klux Klan kontrolloi KKK-mielisten viranomaisten kautta Tennesseen, Indiana, Oklahoman ja Oregonin osavaltioiden hallituksia ja my\xc3\xb6s joitakin etel\xc3\xa4valtioiden parlamentteja. Klanin vaikutusvalta oli erityisen suuri Indianassa, jossa republikaaninen klaanilainen Edward Jackson valittiin kuvern\xc3\xb6\xc3\xb6riksi vuonna 1924. T\xc3\xa4ten samalla koko osavaltiohallinto tuli klaanilaisten haltuun. Toinen tunnettu esimerkki samalta vuodelta on se, kun Klan p\xc3\xa4\xc3\xa4tti tehd\xc3\xa4 Anaheimista klaanilaisen mallikaupungin. Klan otti haltuunsa salaisesti nelj\xc3\xa4ll\xc3\xa4 j\xc3\xa4senell\xc3\xa4\xc3\xa4n kaupunginvaltuuston, mutta n\xc3\xa4m\xc3\xa4 nelj\xc3\xa4 klaanilaista \xc3\xa4\xc3\xa4nestettiin valtuustosta ulos erityisill\xc3\xa4 ylim\xc3\xa4\xc3\xa4r\xc3\xa4isill\xc3\xa4 vaaleilla. _NEWLINE_Klanilla oli eritt\xc3\xa4in suuri vaikutus presidenttiehdokasasettelussa vuoden 1924 Demokraattien puoluekokouksessa Madison Square Gardenissa New Yorkissa. Heti alussa puoluekokous asetti klaanilaisen ehdokkaan William Gibbs McAdoon vastakkain New Yorkin kuvern\xc3\xb6\xc3\xb6rin Al Smithin kanssa, joka sai katolisuutensa takia Klanin ja sit\xc3\xa4 tukevien demokraattien vastustuksen p\xc3\xa4\xc3\xa4lleen. Useiden p\xc3\xa4ivien umpikujaan johtaneiden v\xc3\xa4ittelyiden ja r\xc3\xa4hin\xc3\xb6innin j\xc3\xa4lkeen molemmat ehdokkaat vet\xc3\xa4ytyiv\xc3\xa4t ehdokkuudesta sovitteluratkaisussa. Klan my\xc3\xb6s onnistui kumoamaan puolueohjelman kohdat, jotka olisivat tuominneet sen toiminnan. 4. hein\xc3\xa4kuuta tuhannet klaanilaiset kokoontuivat New Jerseyn l\xc3\xa4heisell\xc3\xa4 kent\xc3\xa4ll\xc3\xa4 ja polttivat ristej\xc3\xa4 sek\xc3\xa4 Smithin kuvia juhlien voittoa puolueohjelman KKK:n tuominneista kohdista. _NEWLINE_On my\xc3\xb6s n\xc3\xa4ytt\xc3\xb6\xc3\xa4 siit\xc3\xa4, ett\xc3\xa4 joissakin osavaltioissa, kuten Alabamassa, KKK ei ollut vain niin sanottu viharyhm\xc3\xa4, vaan se vaati my\xc3\xb6s poliittisia ja yhteiskunnallisia uudistuksia. Klan vastusti Alabaman konservatiivista poliittista ilmapiiri\xc3\xa4 ja vaati parempia julkisia kouluja, tehokkaampaa kieltolain toimeenpanoa, teiden kunnostusta ja muita edistyksellisi\xc3\xa4 poliittisia vaatimuksia. N\xc3\xa4m\xc3\xa4 uudistukset hy\xc3\xb6dyttiv\xc3\xa4t p\xc3\xa4\xc3\xa4asiassa tavallista ja k\xc3\xb6yhemp\xc3\xa4\xc3\xa4 valkoista v\xc3\xa4est\xc3\xb6\xc3\xa4. Klan tarjosi t\xc3\xa4lle k\xc3\xb6yh\xc3\xa4lle valkoiselle v\xc3\xa4est\xc3\xb6lle mahdollisuudet saada edustajan poliittisiin virkoihin ja p\xc3\xa4\xc3\xa4st\xc3\xa4 vaikuttamaan omiin oloihin. Vuodesta 1925 l\xc3\xa4htien Klan oli merkitt\xc3\xa4v\xc3\xa4 poliittinen voima Alabaman valtiossa, jonka voimakkaat johtohahmot, kuten senaattori J. Thomas Heflin, kuvern\xc3\xb6\xc3\xb6ri David Bibb Graves ja senaattori Hugo Black, manipuloivat Klanin j\xc3\xa4senist\xc3\xb6\xc3\xa4 taistelemaan alueen suurtehtaanomistajia ja suurtilallisia vastaan. Black valittiin senaattoriksi 1926 ja h\xc3\xa4nest\xc3\xa4 tuli johtava New Dealin kannattaja. Kun h\xc3\xa4net valittiin korkeimpaan oikeuteen vuonna 1937, selvisi h\xc3\xa4nen olleen Klanin j\xc3\xa4sen. T\xc3\xa4m\xc3\xa4 aiheutti skandaalin, mutta h\xc3\xa4n pysyi silti korkeimman oikeuden virassaan. Vuonna 1926 Klanin tuella kuvern\xc3\xb6\xc3\xb6riksi valittiin Bibb Graves, joka oli alun perin Klanin paikallisjaoston johtaja. H\xc3\xa4n johti Klanin tuella edistyksellisi\xc3\xa4 lakialoitteita painostamalla koulutuksen rahoittamiseen, parempaan julkiseen terveydenhuoltoon, valtateiden kunnostamiseen ja ty\xc3\xb6lains\xc3\xa4\xc3\xa4d\xc3\xa4nn\xc3\xb6n parantamiseen.  _NEWLINE_Kun Klan sai n\xc3\xa4it\xc3\xa4 vaatimiaan poliittisia saavutuksia, sen iskuryhm\xc3\xa4t ajattelivat nauttivansa hallituksen suojelusta ja k\xc3\xa4ynnistiv\xc3\xa4t Alabamassa 1927 laajan terroriaallon, joka kohdistui sek\xc3\xa4 valkoisiin ett\xc3\xa4 mustiin. Alabaman Birminghamissa KKK poltti bordelleja. Alabaman Troyssa Klan julkisesti ilmoitti vanhemmille kaikista teineist\xc3\xa4, jotka se oli l\xc3\xb6yt\xc3\xa4nyt lemmiskelem\xc3\xa4st\xc3\xa4 autoista. Er\xc3\xa4s paikallinen klaani kaappasi my\xc3\xb6s "er\xc3\xa4\xc3\xa4n eronneen valkoisen naisen, riisui h\xc3\xa4net vy\xc3\xb6t\xc3\xa4r\xc3\xb6\xc3\xb6n asti, sitoi puuhun ja ruoski villisti". Konservatiivinen eliitti teki vastahy\xc3\xb6kk\xc3\xa4yksen. Motgomery Advertiser-lehden p\xc3\xa4\xc3\xa4toimittaja Grover C. Hall vanhempi alkoi kirjoittaa useita p\xc3\xa4\xc3\xa4kirjoituksia ja artikkeleita, joissa hy\xc3\xb6k\xc3\xa4ttiin Klania t\xc3\xa4m\xc3\xa4n "rodullisen ja uskonnollisen suvaitsemattomuuden" takia. Hall sai Pulitzer-palkinnon Klanin vastaisen toimintansa ansiosta. My\xc3\xb6s useat muut sanomalehdet aloittivat voimakkaan hy\xc3\xb6kk\xc3\xa4yksen Klania vastaan syytt\xc3\xa4en sit\xc3\xa4 v\xc3\xa4kivaltaiseksi ja "ep\xc3\xa4amerikkalaiseksi". Sheriffit murskasivat ja kuihduttivat Klanin v\xc3\xa4kivallan. Vastahy\xc3\xb6kk\xc3\xa4ys onnistui; katolinen Al Smith sai osavaltion kannatuksen vuoden 1928 presidentinvaaleissa. Vuonna 1930 Klanin virallinen j\xc3\xa4senm\xc3\xa4\xc3\xa4r\xc3\xa4 Alabamassa laski alle kuuden tuhannen.   _NEWLINE_Klanin poliittisen vallan huipulla useat eritt\xc3\xa4in korkeat poliittisen vaikuttajat Yhdysvalloissa ja Kanadassa liittyiv\xc3\xa4t Klaniin tai olivat l\xc3\xa4heisess\xc3\xa4 yhteisty\xc3\xb6ss\xc3\xa4 sen j\xc3\xa4senist\xc3\xb6n kanssa. Klanin j\xc3\xa4senist\xc3\xb6\xc3\xb6n tai sen piireihin on v\xc3\xa4itetty kuuluneen muun muassa kaksi korkeimman oikeuden tuomaria ja kaksi Yhdysvaltain presidentti\xc3\xa4, joista toinen oli Harry S. Truman ja toinen Warren G. Harding. Truman kuului vuonna 1924 Klanin rivij\xc3\xa4senist\xc3\xb6\xc3\xb6n, eik\xc3\xa4 ollut kovin aktiivinen. Hardingia on v\xc3\xa4itetty Klanin j\xc3\xa4seneksi, mutta h\xc3\xa4nen j\xc3\xa4senyytens\xc3\xa4 on eritt\xc3\xa4in ep\xc3\xa4todenn\xc3\xa4k\xc3\xb6ist\xc3\xa4. Korkeintaan h\xc3\xa4n saattoi olla rivij\xc3\xa4sen. Sen sijaan korkeimman oikeuden tuomari Hugo Black oli eritt\xc3\xa4in aktiivinen ja Klanin johtoa. Korkeimman oikeuden p\xc3\xa4\xc3\xa4tuomari Edward Douglass Whiten on sanottu v\xc3\xa4itt\xc3\xa4neen olleensa ensimm\xc3\xa4isen Klanin j\xc3\xa4sen, muttei toisen. H\xc3\xa4n ainakin oli Konfederaation sotilas. Demokraattinen senaattori Robert Byrd taas taisteli Klanin arvojen ja aatteiden puolesta. H\xc3\xa4n oli tunnetusti 1920-1930-luvuilla Klanin j\xc3\xa4sen. Klanin on v\xc3\xa4itetty j\xc3\xa4rjest\xc3\xa4neen 16 miest\xc3\xa4 (yhdeks\xc3\xa4n republikaania ja seitsem\xc3\xa4n demokraattia) Yhdysvaltain senaattiin, 11 kuvern\xc3\xb6\xc3\xb6ri\xc3\xa4 (kuusi republikaania ja viisi demokraattia) osavaltion johtoon ja tiet\xc3\xa4m\xc3\xa4tt\xc3\xb6m\xc3\xa4n m\xc3\xa4\xc3\xa4r\xc3\xa4n kongressiedustajia Kongressiin.\n_START_SECTION_\nHajoaminen\n_START_PARAGRAPH_\nToinen Klan romahti p\xc3\xa4\xc3\xa4asiassa sit\xc3\xa4 vastaan suuntautuneen toiminnan takia. Klan ei ollutkaan en\xc3\xa4\xc3\xa4 poliitikkojen suosiossa ja suojeluksessa. Toinen hajoamiseen vaikuttanut tekij\xc3\xa4 oli 25. marraskuuta 1925 skandaaliksi syntynyt suurvisiiri David Stephensonin oikeudenk\xc3\xa4ynti, jossa h\xc3\xa4net tuomittiin elinkautiseen vankeuteen Madge Oberholtzerin raiskauksesta ja toisen asteen murhasta. Oberholtzer oli purtu er\xc3\xa4\xc3\xa4n miespuolisen silminn\xc3\xa4kij\xc3\xa4n mukaan niin pahasti, ett\xc3\xa4 h\xc3\xa4n n\xc3\xa4ytti kuin "kannibaalin j\xc3\xa4rsim\xc3\xa4lt\xc3\xa4". _NEWLINE_Stephenson oli ollut alun perin myyntiedustaja Amerikan sosialistisen puolueen (Socialist Party of America) aktiivij\xc3\xa4sen, mutta vuonna 1920 h\xc3\xa4n oli liittynyt Demokraattiseen puolueeseen ja Ku Klux Klaniin. Marraskuussa 1923 h\xc3\xa4nest\xc3\xa4 tuli Suurvisiiri (Grand Wizard) eli Indianan osavaltion ja 23 muun pohjoisvaltion Klanin johtaja. Samana vuonna h\xc3\xa4n liittyi Republikaaniseen puolueeseen ja perusti kansallisen Klanin kanssa kilpailevan Ku Klux Klanin. Stephenson raiskasi ja pahoinpiteli Oberholtzerin ja ajoi t\xc3\xa4m\xc3\xa4n lopulta itsemurhaan. Kokonaiset aluej\xc3\xa4rjest\xc3\xb6t erosivat Klanista. Vuonna 1922 Stephenson oli johtanut 300 000 klaanilaista Indianassa (siis noin joka kolmas valkoinen mies oli Klanin j\xc3\xa4sen). Kansallisesta Klanista eronneessa Stephensonin johtamamalla Klanilla oli Indianan osavaltiossa ennen Oberholtzerin raiskausta ja murhaa 178 000 j\xc3\xa4sent\xc3\xa4, mutta 20. helmikuuta 1928 en\xc3\xa4\xc3\xa4 4000 j\xc3\xa4sent\xc3\xa4. Historioitsija Leonard Mooren mukaan johtajien ep\xc3\xa4onnistuminen johti j\xc3\xa4rjest\xc3\xb6n romahtamiseen:_NEWLINE__NEWLINE_\xc2\xbbStephenson ja muut kaupparatsut ja viran tavoittelijat, jotka esiintyiv\xc3\xa4t Indianan N\xc3\xa4kym\xc3\xa4tt\xc3\xb6m\xc3\xa4n Valtakunnan (Invicible Empire, Stephensonin johtama KKK) johtajilta puuttui sek\xc3\xa4 kyky, ett\xc3\xa4 halu k\xc3\xa4ytt\xc3\xa4\xc3\xa4 poliittista j\xc3\xa4rjestelm\xc3\xa4\xc3\xa4 Klanin tavoitteiden l\xc3\xa4piajamiseksi. He eiv\xc3\xa4t olleet kiinnostuneita, tai ehk\xc3\xa4 jopa tiet\xc3\xa4m\xc3\xa4tt\xc3\xb6mi\xc3\xa4, liikkeen ruohonjuuritason toiminnasta. Heille Klan oli vain keino p\xc3\xa4\xc3\xa4st\xc3\xa4 k\xc3\xa4siksi vaurauteen ja valtaan. N\xc3\xa4m\xc3\xa4 syrj\xc3\xa4ss\xc3\xa4 olleet miehet olivat nousseet huppup\xc3\xa4isen veljeskunnan johtoon, koska Klan ei ollut vaatinut vahvaa, omistautunutta johtoa, ennen kuin siit\xc3\xa4 tuli poliittisesti voimakas tekij\xc3\xa4. Osaavammat ja kokeneemmat poliitikot, jotka kannattivat Klania tai olivat sen linjoilla, saivat aikaiseksi vain v\xc3\xa4h\xc3\xa4n. My\xc3\xb6s puoluepolitiikka oli yksi este, mutta moni poliitikko kannatti Klania vain yksinkertaisesti oman edun takia ja hy\xc3\xb6ty\xc3\xa4kseen siit\xc3\xa4. Kun rikossyytteet ja korruptio alkoi tunkeutua j\xc3\xa4rjest\xc3\xb6\xc3\xb6n, n\xc3\xa4m\xc3\xa4 poliitikot huolestuivat poliittisesta tulevaisuudestaan ja saivat syyn olla viel\xc3\xa4 v\xc3\xa4hemm\xc3\xa4n tekemisiss\xc3\xa4 j\xc3\xa4rjest\xc3\xb6n kanssa\xc2\xbb _NEWLINE_N\xc3\xa4iden skandaalien my\xc3\xb6t\xc3\xa4 j\xc3\xa4rjest\xc3\xb6n julkinen kannatus v\xc3\xa4heni pitkin 1930-lukua ja j\xc3\xa4rjest\xc3\xb6 vet\xc3\xa4ytyi p\xc3\xa4iv\xc3\xa4npolitiikasta. Suurvisiiri (Grand Wizard) Hiram Wesley Evans myi j\xc3\xa4rjest\xc3\xb6n indianalaiselle el\xc3\xa4inl\xc3\xa4\xc3\xa4k\xc3\xa4ri James Collescottille ja atlantalaiselle synnytysl\xc3\xa4\xc3\xa4k\xc3\xa4ri Samuel Greenille, mutta he eiv\xc3\xa4t pystyneet pys\xc3\xa4ytt\xc3\xa4m\xc3\xa4\xc3\xa4n j\xc3\xa4senm\xc3\xa4\xc3\xa4r\xc3\xa4n v\xc3\xa4henemist\xc3\xa4. Klanin mainetta vahingoittivat my\xc3\xb6s Colescottin suhteet natsimielisiin j\xc3\xa4rjest\xc3\xb6ihin, sen osallistuminen Detroitin rotumellakkaan vuonna 1943 ja yritykset sekoittaa Yhdysvaltojen sotaponnistelut toisessa maailmansodassa. Yhdysvaltain verojen perint\xc3\xa4toimisto Internal Revenue Service peri 685 000 Yhdysvaltain dollaria maksamattomia veroja ja Colescott oli pakotettu purkamaan ja lakkauttamaan j\xc3\xa4rjest\xc3\xb6\xc3\xa4 vuonna 1944. _NEWLINE_Amerikkalainen folkloristi ja kirjailija Stetson Kennedy soluttautui pienentyneeseen Klaniin toisen maailmansodan j\xc3\xa4lkeen ja tarjosi Klanista saamaansa luottamuksellista tietoa tiedotusv\xc3\xa4lineille ja virkavallalle. H\xc3\xa4n tarjosi my\xc3\xb6s Klanin tietoja, kuten salasanoja, amerikkalaisen Ter\xc3\xa4smies-radioshow\'n k\xc3\xa4sikirjoittajille. N\xc3\xa4ist\xc3\xa4 tiedoista syntyikin nelj\xc3\xa4 kuunnelmajaksoa, joissa Ter\xc3\xa4smies taisteli Klania vastaan. Kennedyn pyrkimyksill\xc3\xa4 riisua Klanin salaper\xc3\xa4isyys ja mit\xc3\xa4t\xc3\xb6id\xc3\xa4 salasanat v\xc3\xa4h\xc3\xa4p\xc3\xa4t\xc3\xb6isiksi oli todenn\xc3\xa4k\xc3\xb6isesti vaikutusta Klanin v\xc3\xa4rv\xc3\xa4yksen ja j\xc3\xa4senm\xc3\xa4\xc3\xa4r\xc3\xa4n laskuun. Kennedyn kirja I Rode With The Ku Klux Klan julkaistiin vuonna 1954 ja se vahingoitti entisest\xc3\xa4\xc3\xa4n Klania.'